Broj: 711-I-952-M-36/21-03-8

Zagreb, 14. svibnja 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Veljka Kajtazia, zastupnika u Hrvatskome saboru,** na 126. sjednici, održanoj 14. svibnja 2021.g., daje sljedeće

**MIŠLJENJE**

1. **Sukladno odredbama ZSSI-a nema zapreke da udruga Savez Roma u Republici Hrvatskoj „Kali Sara“ izda knjigu Snovi jednog Roma, čiji autor je dužnosnik Veljko Kajtazi, zastupnik u Hrvatskom saboru, odnosno da udruga Savez Roma u Republici Hrvatskoj „Kali Sara“ preuzme dio troškova tiska, distribucije i promocije navedene knjige.**

1. **Povjerenstvo ukazuje dužnosniku Veljku Kajtaziju da će u slučaju snošenja troškova izdavanja, odnosno tiska, distribucije i promocije knjige čiji je autor dužnosnik od strane udruge Savez Roma u Republici Hrvatskoj „Kali Sara“, između dužnosnika i navedene udruge nastati odnos zavisnosti te dužnosnik stoga, kao član Savjeta za nacionalne manjine, prilikom donošenja odluka koje se odnose na navedenu udrugu, mora voditi računa o tome da ne dođe do povrede neke od odredbi ZSSI-a.**
2. **Upućuje se dužnosnik Veljko Kajtazi da je za tumačenje odredbi Zakona o financiranju političkih aktivnosti, izborne promidžbe i referenduma („Narodne novine“ 29/19. i 98/19.) nadležno Državno izborno povjerenstvo.**

Obrazloženje

Zahtjev za davanjem mišljenja Povjerenstva podnio je dužnosnik Veljko Kajtazi, zastupnik u Hrvatskom saboru. U knjigama ulazne pošte zahtjev je zaprimljen pod poslovnim brojem: 711-U-1676-M-36/21-01-1 dana 5. svibnja 2021.g., povodom kojeg je otvoren predmet broj: M-36/21.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu odredbi ZSSI-a. Uvidom u Registar dužnosnika koji ustrojava i vodi Povjerenstvo, utvrđeno je da Veljko Kajtazi obnaša dužnost zastupnika u Hrvatskom saboru od 22. srpnja 2020.g. te da je istu dužnost obnašao i tri prethodna saziva Hrvatskoga saziva te je stoga povodom obnašanja navedene dužnosti obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu za davanjem mišljenja dužnosnik navodi da je autor autobiografskog djela Snovi jednog Roma koje će uskoro ići u tisak te je u procesu donošenja odluke na koji način istu objaviti. Dužnosnik nadalje navodi da mu je udruga Savez Roma u Republici Hrvatskoj Kali Sara koja se, između ostaloga, bavi izdavaštvom te upravlja Središnjom knjižnicom Roma u Republici Hrvatskoj, ponudila izdavanje knjigu. Dužnosnik dodatno napominje da navedena udruga djeluje kao krovna udruga Roma u Republici Hrvatskoj te je na posljednjim parlamentarnim izborima bio njihov kandidat, no u istoj udruzi ne obavlja niti jednu funkciju.

S obzirom na navedeno, dužnosnik od Povjerenstva traži mišljenje može li sukladno odredbama ZSSI-a Savez Roma u Republici Hrvatskoj Kali Sara izdati njegovu autobiografiju s obzirom da bi u tom slučaju preuzeli dio troškova tiska, distribucije i promocije knjige. Dužnosnik također postavlja pitanje može li tisak knjige sufinancirati iz sredstava za politički rad koja mu se dodjeljuju kao zastupniku u Hrvatskom saboru.

Dužnosnik je nadalje putem elektroničke pošte dana 14. svibnja 20121.g. dostavio dopunu zahtjeva za mišljenjem u kojoj se navodi da u konkretnom slučaju honorar bilo kakve vrste, osim ranije navedenih aktivnosti, nije predviđen.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. istog članka propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, kada se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti, te povjerenje građana.

Člankom 4. stavkom 5. ZSSI-a propisano je da su povezane osobe u smislu navedenog Zakona članovi obitelji dužnosnika iz stavka 2. istog članka te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 35. stavkom 4. Ustavnog zakona o pravima nacionalnih manjina („Narodne novine“ br. 155/02., 47/10., 80/10. i 93/11.) propisano je da Savjet za nacionalne manjine raspoređuje sredstva koja se u državnom proračunu osiguravaju za potrebe nacionalnih manjina, a korisnici sredstava podnose Savjetu godišnja izvješća o trošenju sredstava koja su im doznačena iz državnog proračuna, o čemu Savjet izvješćuje Vladu Republike Hrvatske.

Člankom 36. stavkom 2. istog Zakona propisano je da su članovi Savjeta, između ostalih, i zastupnici nacionalnih manjina u Hrvatskom saboru.

Stavkom 8. istog članka propisano je da Savjet donosi program rada, financijski plan, završni račun i odluke o raspoređivanju sredstava koja se u državnom proračunu osiguravaju za potrebe nacionalnih manjina, dok je u članku 36. stavku 10. istog Zakona propisano je da Savjet odlučuje većinom svojih članova.

Uvidom u Registar udruga utvrđeno je da je pod registarskim brojem 21005499 upisana udruga Savez Roma u Republici Hrvatskoj „Kali Sara“, sa sjedištem u Zagrebu. Također je utvrđeno da dužnosnik Veljko Kajtazi ne obavlja funkciju predsjednika niti tajnika navedene udruge.

Uvidom u izvješće o imovinskom stanju koje je dužnosnik Veljko Kajtazi podnio dana 4. kolovoza 2020.g. povodom ponovnog izbora na dužnost zastupnika u Hrvatskom saboru, utvrđeno je da je dužnosnik u dijelu podataka koji se odnose na ostala članstva i funkcije dužnosnika u drugim pravnim osobama, udruženjima i organizacijama, naveo da takva članstva i funkcije ne postoje.

Povjerenstvo ističe da ZSSI ne sadrži odredbe koje bi ograničavale dužnosnika u odabiru izdavača knjige čiji je autor te je dužnosnik stoga slobodan u izboru izdavača.

Međutim, imajući u vidu odredbu članka 4. stavka 5. ZSSI-a koja propisuje da su, uz članove obitelji, povezane osobe u smislu toga Zakona i ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom, Povjerenstvo ukazuje dužnosniku da će, u slučaju snošenja troškova izdavanja dužnosnikove knjige, odnosno snošenja troškova tiska, distribucije i promocije navedene knjige od strane udruge Savez Roma u Republici Hrvatskoj „Kali Sara“, povodom navedene okolnosti nastati odnos zavisnosti između dužnosnika i navedene udruge te će se navedena udruga opravdano smatrati s dužnosnikom povezanom pravnom osobom.

Povjerenstvo nadalje obrazlaže da se prihvaćanjem imenovanja na javnu dužnost zastupnika u Hrvatskom saboru dužnosnik obvezao obnašati javnu dužnost na način da u svim situacijama iz kojih proizlazi ostvarivanje nekog privatnog interesa dužnosnika ili s njim povezanih osoba, prednost da zaštiti javnih interesa. S obzirom da je dužnosnik Veljko Kajtazi, kao zastupnik nacionalnih manjina u Hrvatskom saboru, ujedno i član Savjeta za nacionalne manjine koji raspoređuje sredstva koja se u državnom proračunu osiguravaju za potrebe nacionalnih manjina, Povjerenstvo upućuje dužnosnika da, prilikom odlučivanja o navedenoj udruzi vodi računa o tome da se ne nađe u situaciji sukoba interesa, odnosno da ne dođe do povrede neke od odredbi ZSSI-a.

Povjerenstvo dodatno ukazuje da je dana 9. srpnja 2018.g. donijelo Smjernicu i uputu broj: 711-I-982-R-55/18-01-17 kojom se upućuju dužnosnici koji obnašaju dužnost zastupnika u Hrvatskom saboru na koju su izabrani kao zastupnici nacionalnih manjina te su slijedom toga članovi Savjeta za nacionalne manjine koji donosi odluku o raspoređivanju sredstava državnog proračuna udrugama nacionalnih manjina, a istovremeno su i članovi udruga nacionalnih manjina koje sudjeluju u dodjeli sredstava, da se u svrhu pravilnog upravljanja situacijom sukoba interesa i zaštite vlastite vjerodostojnosti i nepristranosti, nakon deklariranja interesne povezanosti s navedenom udrugom, izuzmu od raspravljanja i odlučivanja o zahtjevu udruge s kojom su interesno povezani, kao i drugih udruga iste nacionalne manjine kojima Savjet dodjeljuje sredstva.

U odnosu na dio upita o mogućnosti sufinanciranja tiska knjige iz sredstava za politički rad koja se dužnosniku dodjeljuju kao zastupniku u Hrvatskom saboru, Povjerenstvo upućuje dužnosnika na članak 4. stavak 4. Zakon o financiranju političkih aktivnosti, izborne promidžbe i referenduma kojim je propisano da financijska sredstva iz državnog proračuna, kao i proračuna jedinica samouprave, politička stranka, odnosno nezavisni zastupnik i nezavisni vijećnik mogu koristiti isključivo za ostvarenje ciljeva utvrđenih programom rada i financijskim planom iz članka 50. toga Zakona. Nadalje, člankom 14. istog Zakona propisano je da se sredstva s posebnog računa za redovito godišnje financiranje mogu se koristiti isključivo u skladu s financijskim planom i programom rada te se ne mogu koristiti za otplatu osobnih dugovanja ili u druge privatne svrhe nezavisnog zastupnika odnosno nezavisnog vijećnika. Za tumačenje odredbi navedenog Zakona nadležno je Državno izborno povjerenstvo.

Slijedom svega navedenoga, Povjerenstvo je dalo mišljenje kako je navedeno u izreci.

PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnik Veljko Kajtazi, elektronička dostava
2. Objava na internetskoj stranici Povjerenstva
3. Pismohrana